Din il-gazzetta tinsab infurmata li matul l-aħħar sentejn u nofs l-Awtorità dwar il-Mediċini żiedet id-dħul tagħha minn attivitajiet Ewropej bi 30%. Dan wara li bdiet twettaq attivitajiet ġodda li mhux biss irriżultaw f'żieda rekord fl-ammont ta' mediċini awtorizzati, iżda li wasslu wkoll lill-awtorità Maltija biex tħabbatha ma' pajjiżi kbar fir-rigward tal-evalwazzjoni tal-mediċini; xi ħaġa li sa sentejn u nofs ilu kienet meqjusa bħalha kważi impossibbli. Din hija evidenza tal-bidla kbira li saret fl-Awtorità dwar il-Mediċini matul din il-leġiżlatura. F'Marzu 2013 il-Gvern preżenti sab ma' wiċċu awtorità li kienet f'qagħda finanzjarja prekarja, tant li bilkemm kien hemm flus għall-pagi tal-ħaddiema. Sa sentejn u nofs ilu din l-awtorità kienet meqjusa bħala regolatur insostenibbli, aktar milli regolatur ibbażat fuq id-djalogu u l-edukazzjoni. Dan kien qed iwassal għal nuqqas ta' komunikazzjoni mal-imsieħba, insostenibbiltà finanzjarja, demotivazzjoni tal-ħaddiema u fuq kollox nuqqas ta' aċċessibiltà tal-mediċini. Apparti hekk, ir-relazzjonijiet industrijali kienu fqar u kien hemm ukoll nuqqas ta' investiment serju fil-ħaddiem. Xhieda ta' dan huwa l-fatt li sal-bidu tal-2013, il-perċentwal tal-ħaddiema li bbenefikaw minn opportunitajiet ta' studju bi ħlas kien ta' anqas minn 10%. Id-d ħ ul minn attivitajiet regolatorji ż died bi 30% Il-Gvern preżenti evalwa din is-sitwazzjoni u minnufih beda proċess ibbażat fuq id-djalogu sabiex jiġi revedut il-mod kif taħdem l-Awtorità u sabiex jiġu kkontrollati l-ispejjeż. Importanti wkoll kien l-isforz kollettiv biex jinġibed xogħol lejn Malta. Fejn sa ftit snin ilu kienet tidher diffiċli li l-Awtorità tintagħżel sabiex tagħmel evalwazzjoni xjentifika tal-prodotti għall-Ewropa kollha, is-sena l-oħra l-Awtorità ħabbtitha sew anke ma' pajjiżi kbar u dan wassal għal żieda fil-mediċini reġistrati u iktar dħul għall-awtorità. Ir-riżultat ta' dan kollu jidher mill-fatt li meta tqabbel l-aħħar sentejn u nofs tal-leġiżlatura l-oħra u l-ewwel sentejn u nofs ta' din il-leġiżlatura, id-dħul tal-Awtorità żdied bi 30% permezz ta' attivitajiet ġodda. Ż ieda rekord fl-awtorizzazzjoni ta' medi ċ ini Il-Gvern preżenti waqqaf ukoll il-Medicines Intelligence and Access Unit sabiex bi spirtu ta' kooperazzjoni itejjeb l-aċċessibiltà tal-mediċini. Illum, 1392 mill-4824 prodotti mediċinali reġistrati f'Malta ġew awtorizzati fl-aħħar sentejn, li jfisser tnejn minn kull sebgħa mediċini. Meta wieħed iqis li din l-awtorità ilha mwaqqfa tnax-il sena, din hija żieda rekord fl-awtorizzazzjoni tal-mediċini. Issa l-konsumatur għandu għażla aħjar meta jiġi biex jixtri l-mediċini. Il-Medicines Intelligence and Access Unit qiegħed wkoll jilqa' ilmenti mingħand pazjenti u professjonisti tas-saħħa rigward nuqqas ta' aċċessibilità għall-mediċini, u permezz ta' djalogu effettiv ma' entitajiet governattivi u msieħba oħra tipprova ssib l-aħjar għażla ta' trattament. Is-sena l-oħra nbdiet wkoll kampanja ta' għarfien dwar mediċini ġeneriċi bl-iskop li l-konsumatur ikun jista' jifhem iżjed x'mediċini hawn fuq is-suq lokali u x'inhu l-prezz tagħhom. L-opportunitajiet ta' studju jitilg ħ u minn 10% g ħ al 70% Il-bidliet pożittivi f'din l-awtorità ma waqfux biss mal-operat, il-mediċini u l-konsumatur, iżda kienu estiżi wkoll għall-ħaddiema, li mingħajrhom l-awtorità ma tkunx tista' tiffunzjona sew. Ittieħdu azzjonijiet fi sfond ta' strateġija ħolistika sabiex il-folja tinqaleb f'dak li jirrigwarda l-motivazzjoni tal-ħaddiema. Fosthom, sar investiment sostanzjali fit-taħriġ u l-iżvilupp tal-impjegati, u ġew introdotti miżuri favur il-familja, bħal teleworking u ħinjijiet aktar flessibli. Id-direzzjoni tat-tmexxija nqalbet għall-valur li kull impjegat jagħti lill-Awtorità u mhux kemm ħin persuna tkun bilqiegħda quddiem skrivanija. Eżempju ta' riżultat konkret huwa li filwaqt li l-perċentwal tal-ħaddiema li bbenefikaw minn opportunitajiet ta' studju bi ħlas sal-bidu tal-2013 kienu inqas minn 10%, illum l-ammont ta' impjegati li qed ikomplu jistudjaw u bbenefikaw minn opportunitajiet ta' studju bi ħlas huwa ta' kważi 70%.